text: Retallades | Cup Sant Martí
  Tornem a salvar la Flor de Maig!
  Aquest divendres 1 de juny a partir de les 5 de la tarda està convocada una concentració davant l'Ateneu la Flor de Maig, Dr. Trueta, 195.
  L'origen de la Flor de Maig el trobem en la Cooperativa del mateix nom iniciada el 1890 per un grup d'obrers, la seva dimensió va arribar a ser d'entre les més grans del Principat.
  L'edifici data del 1896.
  En la dècada dels 70 de l'anterior segle la Cooperativa va tancar i gràcies a la mobilització ciutadana es va salvar l'edifici i es va fer que l'ajuntament el convertís en un equipament per les necessitats culturals del barri.
  Ara i pel context de retallades imposades per l'Ajuntament autoanomenat solvent, no està gens clar el seu futur.
  Demanem, doncs que ens mobilitzem per tal de pressionar, un cop més, a l'Ajuntament!
  Publicat dins de Moviments Socials, Poblenou, Retallades
  Els estudiants de l'IES Icària segueixen en lluita
  Uns 40 estudiants de l'IES Icària van tallar l'avinguda Icària entre les 11:05 i les 11:25h en protesta per les retallades en educació. Durant l'acció hi ha hagut crits contra la privatització dels serveis públics. Dos agents de la Guàrdia urbana s'han apropat a la concentració però només per desviar el trànsit. La protesta es repetirà el proper dimecres…
  La CUP de Barcelona, amb els treballadors i treballadores de Bus i Metro de TMB
  El passat 19 de desembre la Direcció política (CiU i PSC) de Transports Metropolitans de Barcelona feia públics els seus nous plans de reducció del servei d'autobusos i metro a la ciutat de Barcelona, i alhora anunciava la pujada de tarifes en el bitllet únic, en la targeta més utilitzada (T-10) i en les altres.
  Poc després treballadors i treballadores de Bus i Metro rebien la noticia que la Direcció de TMB els encolomava el ja conegut xantatge patronal, és a dir: "O t'abaixes el sou i les condicions laborals o t'imposo un Expedient de Regulació d'Ocupació (ERO)".
  Arran d'aquestes noticies, els treballadors i treballadores han començat a mobilitzar-se en defensa del transport públic, sigui com a servei cap a la gent de Barcelona, sigui com a defensa de les seves condicions de treball.
  Des de la CUP rebutgem la política neoliberal de l'Ajuntament de Barcelona, propietària de TMB, tant amb relació a la pujada de tarifes i a aquesta nova retallada del servei d'autobusos i metro, sota uns paràmetres únicament economicistes, com amb relació l'atac en les condicions laborals dels seus treballadors i treballadores.
  Al mateix temps, resulta profundament cínic que els mateixos polítics sociovergents que utilitzen arguments economicistes per desmantetllar el transport públic no tinguin cap problema a finançar, amb diners públics –a través de l'Àrea Metropolitana de Barcelona– les empreses privades del transport.
  Per totes aquestes raons, des de la CUP de Barcelona donem un suport total a les mobilitzacions dels treballadors i treballadores de TMB i advoquem, com fan alguns dels sindicats implicats en aquesta lluita, per:
  1. La dimissió de tot l'equip directiu de TMB: 523 membres fora de conveni amb sous opacs que costen milions d'euros anuals als i les contribuents.
  2. El control de l'empresa pública pels seus propis treballadors i treballadores. Autogestió d'aquesta, de manera que qualsevol responsabilitat en el funcionament global sigui decidit pels mateixos treballadors i treballadores atenent-hi els principis que han de regir un servei públic i de qualitat veritablement al servei de la majoria social.
  3. La negociació per part dels treballadors i treballadores de l'empresa i de la Federació d'Associacions de Veïns i veïnes de Barcelona amb l'Estat, la Generalitat i l'Ajuntament pel que fa a les quantitats econòmiques rebudes per finançar el transport públic.
  4. La finalització del finançament amb diners públics, per part de l'AMB, de les empreses privades de Transport.
  5. La supressió de qualsevol intent de retallada tant de les condicions laborals i salarials dels treballadors i treballadores de TMB, com dels serveis de metro i autobús que s'han dut a terme des del gener d'enguany, incloent-hi els temps de pas.